10. การควบคุมภายใน

คณะกรรมการบริษัทและฝ่ายบริหารมีหน้าที่และความรับผิดชอบโดยตรงในการจัดให้มีและรักษาไว้ซึ่งระบบการควบคุมภายใน
ซึ่งจะครอบคลุมถึงการควบคุมทางด้านการเงิน การดำเนินงาน การกำกับดูแลกิจการ
และการบริหารความเสี่ยง ดังนั้นคณะกรรมการบริษัทจึงได้มอบหมายให้คณะกรรมการตรวจสอบ
มีอำนาจและหน้าที่ในการสอบทานให้บริษัทมีรายงานทางการเงินอย่างถูกต้องและเพียงพอ
สอบทานให้บริษัทมีระบบควบคุมภายในและการตรวจสอบภายในที่เหมาะสมและมีประสิทธิผล
สอบทานให้มีการประเมินความเสี่ยงและการบริหารความเสี่ยงที่เหมาะสม
และสอบทานให้ปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
หรือกฎหมายที่เกี่ยวกับธุรกิจของบริษัท ทั้งนี้โดยมี
ฝ่ายตรวจสอบภายในซึ่งเป็นหน่วยงานหนึ่งของบริษัททำหน้าที่ตรวจสอบ ประเมินระบบควบคุมภายใน
การบริหารความเสี่ยง และการกำกับดูแลกิจการ

ฝ่ายตรวจสอบภายในมีหน้าที่และความรับผิดชอบในการตรวจสอบประเมินผลอย่างอิสระเกี่ยวกับ
การบริหารความเสี่ยง การควบคุมภายใน และการกำกับดูแลกิจการ
รวมทั้งสอบทานให้บริษัทปฏิบัติตามกฎระเบียบของทางการโดยเฉพาะเรื่องรายการที่เกี่ยวโยงกัน
ทั้งนี้ฝ่ายตรวจสอบภายในมีบุคลากรรวม 8 อัตรา มีประสบการณ์ตั้งแต่ 1 ปี ถึง 18 ปี

ในการประชุมคณะกรรมการบริษัท ครั้งที่ 1/2552 เมื่อวันที่ 25 กุมภาพันธ์ 2552
คณะกรรมการบริษัทได้ทำการประเมินระบบการควบคุมภายใน
โดยพิจารณาตามองค์ประกอบการควบคุมภายในทั้ง 5 ด้านคือ

1.  องค์กรและสภาพแวดล้อม

2.  การบริหารความเสี่ยง

3.  การควบคุมการปฏิบัติงานของฝ่ายบริหาร

4.  การควบคุมระบบสารสนเทศและการสื่อสารข้อมูล

5.  ระบบการติดตาม

โดยประกอบกับข้อคิดเห็นจากคณะกรรมการตรวจสอบและการซักถามข้อมูลจากฝ่ายบริหาร
เห็นว่าบริษัทมีการควบคุมภายในที่เพียงพอ
ส่วนรายงานของฝ่ายตรวจสอบภายในไม่ปรากฏข้อบกพร่องเกี่ยวกับระบบการควบคุมภายในที่เป็นนัยสำคัญ
นอกจากนี้ผู้สอบบัญชีภายนอกของบริษัท คือ บริษัท ไพร้ซวอเตอร์เฮาส์คูเปอร์ส เอบีเอเอส
เป็นผู้ตรวจสอบงบการเงินประจำปี 2551
ไม่ได้มีข้อสังเกตในข้อบกพร่องที่มีสาระสำคัญเกี่ยวกับระบบควบคุมภายในทางด้านบัญชีการเงินของบริษัท

ฝ่ายบริหารมีความเชื่อมั่นตามสมควรว่าระบบการควบคุมภายในของบริษัทรัดกุมเพียงพอที่จะป้องกัน
รักษา สินทรัพย์จากความเสียหายที่อาจเกิดขึ้นจากการใช้ หรือการจำหน่ายโดยไม่ได้รับการอนุมัติ
และมีการติดตาม
ดูแลการดำเนินงานของบริษัทย่อยว่าสามารถป้องกันทรัพย์สินของบริษัทและบริษัทย่อย
อันเกิดจากการที่ผู้บริหารนำไปใช้โดยมิชอบหรือโดยไม่มีอำนาจอย่างเพียงพอ

ทั้งนี้ ฝ่ายตรวจสอบภายในของบริษัทได้จัดทำแผน วางนโยบายและแนวทางในการตรวจสอบสำหรับปี
2551 สำหรับโรงแรมในกลุ่มดุสิตธานีทำการตรวจปีละ 2 ครั้ง และดุสิตปริ๊นเซสทำการตรวจปีละ 1
ครั้ง แต่ละครั้งได้กำหนด แนวทางการตรวจสอบโดยให้น้ำหนักในด้านการตรวจสอบทางการเงิน
(Financial Audit) ประมาณร้อยละ 25-30
สอบทานรายการที่เกี่ยวโยงกันตามแนวข้อกำหนดของตลาดหลักทรัพย์และตรวจการปฏิบัติตามกฎหมายที่เกี่ยวกับธุรกิจโรงแรมประมาณร้อยละ
5 ส่วนที่เหลือเป็นการตรวจด้านการปฏิบัติงาน (Operational Audit) การปฏิบัติตาม Dusit
Operating Standards การประเมินระบบควบคุมภายในตามแนวทาง COSO
รวมถึงการสอบทานความมีประสิทธิผลของกระบวนการบริหารความเสี่ยงสำหรับโรงแรมต่างๆ
ส่วนการตรวจสอบบริษัทย่อยต่างๆ นั้นเน้นตรวจสอบด้านการปฏิบัติงาน และด้านการเงิน
ตามความเหมาะสม

นอกจากนี้ บริษัทได้จ้าง PriceWaterhouseCoopers FAS (“PwC”)
เป็นที่ปรึกษาในการวางระบบ การบริหารความเสี่ยง (Enterprise Risk Management)
ให้กับบริษัท ซึ่งต่อมา PwC ได้นำเสนอผลของการศึกษาความเสี่ยงขององค์กร
รวมทั้งข้อเสนอแนะในส่วนของโครงสร้างทีมบริหารความเสี่ยง
บทบาทและหน้าที่ของคณะกรรมการบริษัท ประธานกรรมการบริหาร คณะกรรมการตรวจสอบ
และทีมงานที่มีต่อการบริหาร ความเสี่ยง
พร้อมทั้งจัดทำคู่มือการบริหารความเสี่ยงเพื่อให้บริษัทสามารถจัดการบริหารความเสี่ยง
อย่างต่อเนื่องได้ในอนาคต ทั้งนี้ตั้งแต่ปลายปี 2549
บริษัทได้จัดตั้งทีมงานบริหารความเสี่ยงขึ้นเพื่อนำผลการศึกษาและข้อเสนอแนะของ PwC
ไปใช้ในดำเนินกิจกรรมการบริหารความเสี่ยงทั้งในระดับองค์กรและระดับโรงแรม
ซึ่งจะช่วยเสริมให้ระบบการควบคุมภายในของบริษัทมีประสิทธิภาพมากขึ้น